《飞絮篇》
明代·徐桂

江城三月艳阳时，杨花如絮飞参差。
悠悠宛转知谁系，历乱轻盈不自持。
可怜朝散铜池里，可怜暮落章台市。
闲逐游丝去复来，细萦花片低还起。
灞桥系马及芳辰，白门藏乌过上春。
吹入妆楼全误粉，飘将舞席半成尘。
乍高随鸟没遥空，渐卑趁燕绕帘栊。
花飞猗靡如回雪，质轻流便不因风。
因风回雪何绰约，偏从芳甸穿香阁。
东舍王昌暂寄踪，西邻宋玉聊栖托。
迹方荡子少宁居，命怜贱妾多轻薄。
其奈萧疏欲尽春，已觉繁华不如昨。
条风布暖水流澌，池边林畔始垂丝。
小小叶间分翠黛，盈盈树下斗腰肢。
而今弃掷将何道，而今转薄同秋槁。
攀条倚树重留连，行乐韶年苦不早。
凄凄草径总铺毡，茫茫榆塞讵成绵。
旦辞芳树犹依榭，夕化浮萍已逝川。
子规声里千花歇，摇荡春光剧可怜。

作者简介：字茂吴，明安庆府潜山人。嘉靖十四年进士。官郧阳知府。有《郧台志略》。